Anne-Grete Strøm-Erichsen

Bakgrunn og yrkeskarrière

Hun ble født som Anne-Grete Hjelle i Bergen i 1949, som datter av jurist Leon Osvald Hjelle og kontorfullmektig Irene Marie Johannessen. Hun vokste opp i Fridalen i Bergen, og politikk ble stadig diskutert i familien. Hun gikk ved Fridalen skole 1956–1963, Ulriken ungdomsskole 1963–1965, reallinjen ved Langhaugen gymnas 1965–1968, samt Danielsen skole 1968–1969. Hun studerte til EDB-ingeniør ved Høgskolen i Bergen 1970–1974, og gikk ved South Dakota School of Mines and Technology, Rapid City, Sør-Dakota i USA 1980–1981.
Strøm-Erichsen var operatør ved EDB-avdelingen ved Universitetet i Bergen 1974–1977, og programmerer ved Norsk Institutt på samme sted 1977–1984. Systemkonsulent og systemsjef i GPI AS 1984–1987, daglig leder i Talesystemer AS 1987–1988, seniorkonsulent i Siemens Nixdorf 1988–1991, og seniorkonsulent i BDC AS 1991–1995.

Politisk arbeid

Strøm-Erichsen meldte seg inn i Arbeiderpartiet i 1977, med ønsket om en gangsti rundt Ortuvannet som den utløsende årsaken. Hun var medlem av Bergen formannskap 1991–1998, først som Arbeiderpartiets fraksjonsleder for skolesaker 1991–1995, og deretter som kommunalråd for skole 1995–1998. Varaordfører 1998–1999, og Bergens første kvinnelige ordfører 1999–2000. Leder i Hordaland Arbeiderparti 1997–1999. Da parlamentarisme ble innført som styringsform i Bergen i 2000, ble Strøm-Erichsen byrådsleder frem til de borgerlige partiene tok makten etter valget i 2003. Hun har representert Bergen som president i Organization of World Heritage Cities 1999–2001, og var medlem av Arbeiderpartiets sentralstyre 2002–2007. Strøm-Erichsen var kommunalråd og medlem av Bergen bystyre frem til 2005, da hun ble innvalgt på Stortinget.
Hun rakk imidlertid ikke å tiltre som stortingsrepresentant før hun ble utnevnt til forsvarsminister i Jens Stoltenbergs andre regjering den 17. oktober 2005. Hun ble i 2008 årets bergenser i en kåring i regi av Bergensavisen. I 2009 ble hun gjenvalgt til Stortinget, og 20. oktober 2009 ble hun ny helseminister. Dag Ole Teigen møtte i hennes sted på Stortinget 2005–2009, og fra 2009 møter Tove Linnea Brandvik.
Selv trakk hun frem rettferdig fordeling, like muligheter og et sterkt offentlig ansvar for utdannelse og omsorg som sine viktigste politikkområder.
I rollen som helse- og omsorgsminister satte hun fokus på kvalitetsarbeid i helsetjenesten, og tok med seg sin IT-bakgrunn og varslet en stortingsmeldinger om både kvalitet og pasientsikkerhet og brukt av IKT i helsesektoren.
Det sto i hennes tid som helseminister strid om flere saker hun bestyrte, blant annet knyttet til nedleggelse av lokalsykehus, ventelistejuks, kreftgaranti og  problemer rundt sammenslåingen i Helse Sør-Øst. Høsten 2012 ble det framsatt kritikk mot henne og også krav om at hun måtte gå av i forbindelse med at Fylkesmannen i Oslo og Akershus konkluderte med at Akershus universitetssykehus hadde vært drevet uforsvarlig i 2011 og at enkelte dødsfall og skader hos pasienter kunne settes i sammenheng med dette. Strøm-Erichsen mente sykehuset hadde vært drevet forsvarlig.
22. september 2012 gikk Strøm-Erichsen av som helseminister og ble ny forsvarsminister som ledd i en større regjeringsrokkering. Hun hadde denne stillingen til Stoltenberg-regjeringen gikk av etter nederlaget i stortingsvalget i 2013.